《满江红 咏梨花鸟图》
元代·凌云翰

谁写琼英，空惊讶、年华虚度。依约似、清明池馆，粉容遮路。

蝴蝶约来丛里闹，鹪鹩还占枝头语。向东阑、惆怅几回看，愁如许。

疑有月，光摇树。疑是雪，香生处。自洗妆人去，凄凉非故。

白发宫娃歌吹远，青旗酒舍诗吟古。记黄昏、灯暗掩重门，听春雨。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。